חן ליברמן

חן ליברמן (נולדה באב ה'תשמ"ה, 8 באוגוסט 1985) היא עיתונאית, עורכת, כתבת ואשת רדיו וטלוויזיה ישראלית, חברת מערכת תוכנית התחקירים "עובדה". ומרצה מחוץ למניין בחוג לתקשורת באוניברסיטת תל אביב. חן ליברמן גדלה בחיפה כבת זקונים למשפחה בת ארבעה ילדים. אחיותיה הן העיתונאית ואשת התקשורת טלי ליברמן והשחקנית עדילי ליברמן. למדה בבית הספר הריאלי. את דרכה בעולם העיתונות החלה במהלך שירותה הצבאי בגלי צה"ל, בתפקיד כתבת חוץ. בהמשך שירותה, סיקרה את תחום התקשורת, הייתה כתבת לענייני פלילים, וכן ערכה והגישה את מבזקי החדשות. בשנת 2005, בתום שירותה הצבאי, הגישה את פינת "חדשות הבידור" בתוכנית "ערב טוב עם גיא פינס". בשנת 2007 עברה לגור בניו יורק לשם לימודים אקדמיים, והשלימה תואר ראשון בהיסטוריה אמריקאית ובעיתונות. במהלך שהותה בארצות הברית, עבדה ברשת ABC, שימשה ככתבת "ערב טוב עם גיא פינס" בארצות הברית, ראיינה רבים מכוכבי הוליווד, וכתבה טור ב"ידיעות אמריקה" שהתפרסם גם באתר ynet. באותה תקופה אף השתתפה בתפקיד קטן בפרק של "תרגיע". בשנים 2010–2012 הגישה פינה בתוכנית הרדיו "שי ודרור" ברדיו ללא הפסקה. בשנת 2013 חזרה לישראל והתקבלה לתפקיד עורכת דסק התרבות בערוץ עשר, במקום נדב בורנשטיין. היא שימשה בתפקיד עורכת התרבות עד נובמבר 2019. במסגרת תפקידה כעורכת, וגם לאחר מכן, היא שימשה כתבת במהדורת החדשות המרכזית של ערוץ עשר, וכן ב"לונדון את קירשנבאום", "חמש עם רפי רשף", "היום שהיה" עם גיא זהר ועם טל ברמן, "אורלי וגיא", ו"צינור לילה" ובתוכנית "שישי", כשבאחרונה היא אף הייתה חברה מעת לעת בפאנל הכתבים באולפן. בדצמבר 2016, עם יציאתו לגמלאות של מולי שפירא, החלה להגיש תוכנית בנושאי תרבות בגלי צה"ל בימי שישי, יחד עם ענבל גזית. בשנת 2017 החלה לשמש מדי פעם כמגישה-מחליפה של התוכנית "היום שהיה". ב-1 באוקטובר 2017 הגישה ליברמן לראשונה את התוכנית "חמש עם רפי רשף". באוקטובר 2019 הצטרפה למערכת תוכנית התחקירים "המקור", שם פרסמה תחקיר על מערכת היחסים המתעללת שעבר השחקן וזמר שולי רנד וערכה ראיון עם השחקן משה איבגי, לאחר שהורשע בעבירות מין. בנובמבר 2020 הגישה תביעה, לפי חוק לשון הרע וחוק למניעת הטרדה מינית, נגד שני אנשים שפרסמו ציוצים פוגעניים כלפיה בטוויטר. וקיבלה פיצויים בסך 30,000 ש"ח. בינואר 2022 עזבה את "רשת" ועברה לתוכנית התחקירים "עובדה" של "קשת". שם, היא פרסמה, בין היתר, תחקירים על בית השנטי ועל המתרחש ב"מכללה" של ניסן גבני. ליברמן חברה בפאנל של תוכנית הבוקר "חדשות הבוקר" עם ניב רסקין ומגישה את "חוץ לארץ", הסכת חדשות החוץ של עיתון "הארץ". ליברמן גרה בתל אביב. בן זוגה הוא אדם שנער, פרופסור חבר בבית ספר רדזינר למשפטים באוניברסיטת רייכמן. השניים הורים לבת ולבן. מדיה וקבצים בנושא חן ליברמן בוויקישיתוף חן ליברמן, ברשת החברתית פייסבוק חן ליברמן, ברשת החברתית אקס (טוויטר) חן ליברמן, ברשת החברתית אינסטגרם חן ליברמן, במיזם "אישים" לתיעוד היצירה הישראלית חן ליברמן, באתר nana10‏, 7 במאי 2014 הדיווחים של חן ליברמן באתר רדיו ללא הפסקה דוד ורטהיים‏, "בטח שהוטרדתי, ואני בוחרת דווקא שלא לחשוף". לחן ליברמן כבר אין ציפיות מגברים מיושנים, באתר וואלה, 20 בספטמבר 2018 עינת שחק, ‏יש לי תפקיד, באתר ‏מאקו‏, 19 בינואר 2023 פודקאסט עם חן ליברמן, באתר "Geekonomy"‏, 11 באוגוסט 2015 חן ליברמן מגל"צ מצטרפת ל'ערב טוב עם גיא פינס', באתר nana10‏, 2 בנובמבר 2005 Chen Liberman - Curb Your Enthusiasm דוד ורטהיים‏, מחליפה לנדב בורנשטיין: חן ליברמן תשמש כעורכת התרבות של חדשות 10, באתר וואלה, 13 ביוני 2013 אלכסנדר כץ, שינויים במהדורה: סבב מינויי כתבים בחדשות 13, באתר אייס, 23 באוקטובר 2019 העיתונאית חן ליברמן מצטרפת לתוכנית התחקירים "המקור", באתר מעריב אונליין, 2 באוקטובר 2019 אורן פרסיקו, תביעת דיבה נוספת של עיתונאי, באתר העין השביעית, 9 בנובמבר 2020 חן ליברמן, הציוצים שגרמו לי להגיש תביעת דיבה, באתר הארץ, 15 בנובמבר 2020